《续感兴二十五首 其二十四》
宋代·方一夔

昔时累科举，读书患不足。天今予我暇，有书真不读。

煌煌百圣心，清彻寒泉玉。遗泽存读书，浸作生民福。

静观灵台中，万象森在目。天寒境自明，欲浅机自触。

斯文化异端，骎骎即深谷。晞颜以自励，吾欲求之复。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。